CELEX: 62012TN0223
Language: el
Date: 2012-05-28 00:00:00
Title: Υπόθεση T-223/12: Προσφυγή της 28ης Μαΐου 2012 — Ντούβας κατά ECDC

28.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 227/25
            
         Προσφυγή της 28ης Μαΐου 2012 — Ντούβας κατά ECDC
   (Υπόθεση T-223/12)
   2012/C 227/42
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Ιωάννης Ντούβας (Sundbyberg, Σουηδία) (εκπρόσωπος: Ε. Μυλωνάς, δικηγόρος)
   
      Καθού: Ευρωπαϊκό Κέντρο Πρόληψης και Ελέγχου Νόσων (Στοκχόλμη, Σουηδία)
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την απόφαση του καθού, της 27ης Μαΐου 2012, περί αρνήσεως της προσβάσεως του προσφεύγοντος στις τελικές εκθέσεις ελέγχου για το ECDC, και
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του, ο προσφεύγων προβάλλει δύο λόγους ακυρώσεως.
   
               1)
            
            
               Ο πρώτος λόγος ακυρώσεως αντλείται από παράβαση ουσιώδους διαδικαστικού κανόνα (της υποχρεώσεως αιτιολογήσεως), καθόσον το καθού παρέβη το άρθρο 8, παράγραφος 1 του κανονισμού (ΕΚ) 1049/2001 (1) και το άρθρο 41, παράγραφος 2, εδάφιο γ' του Χάρτη των Θεμελιωδών Δικαιωμάτων της Ευρωπαϊκής Ένωσης, στο μέτρο που:
               
                           —
                        
                        
                           το καθού προέβαλε μόνο γενικούς και αφηρημένους λόγους για τους οποίους αρνείται την πρόσβαση στις τελικές εκθέσεις ελέγχου που πραγματοποίησε για το ECDC η υπηρεσία εσωτερικού ελέγχου της Ευρωπαϊκής Επιτροπής και επίσης δεν απέδειξε ότι δεν υφίσταται επιτακτικό δημόσιο συμφέρον για τη γνωστοποίηση των εκθέσεων·
                        
                     
                           —
                        
                        
                           κατά πάγια νομολογία, οι λόγοι που δικαιολογούν την άρνηση προσβάσεως στα έγγραφα πρέπει να είναι συγκεκριμένοι, εξατομικευμένοι και ειδικοί και να περιγράφουν ουσιαστικά το πιθανό συμφέρον το οποίο κατισχύει του δικαιώματος του προσφεύγοντος στην πρόσβαση, ενώ ταυτόχρονα πρέπει να αποδεικνύουν ότι δεν υφίσταται επιτακτικό δημόσιο συμφέρον για τη γνωστοποίηση.
                        
                     
         
               2)
            
            
               Ο δεύτερος λόγος ακυρώσεως αντλείται από παραβίαση των συνθηκών (άρθρο 15, παράγραφος 3, ΣΛΕΕ) και κανόνα δικαίου [κανονισμός (ΕΚ) 1049/2001] όσον αφορά την εφαρμογή τους, στο μέτρο που:
               
                           —
                        
                        
                           παραλείποντας να αιτιολογήσει ορθώς και επαρκώς την άρνησή του να γνωστοποιήσει τα επίμαχα έγγραφα, το καθού παρέβη επίσης τις προβλεπόμενες στα άρθρα 2, παράγραφος 1, και 8, παράγραφος 1, του κανονισμού (ΕΚ) 1049/2001, καθώς και από το άρθρο 15, παράγραφος 3, ΣΛΕΕ υποχρεώσεις του να παράσχει στον προσφεύγοντα πρόσβαση στα σχετικά έγγραφα εντός 15 εργάσιμων ημερών από την καταχώριση της επιβεβαιωτικής αιτήσεως.
                        
                     
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001 L 145, σ. 43).